|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2025. március 24-i ülése** |
| **Helyszín:** | **Városháza, Kossuth Lajos utca 1-3., I. emeleti kisterem** |
| **Időpont:** | **2025. március 24., 15 óra 00 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián**  | **jelen** | képviselő, a Bizottság elnöke  |
|  | **Balogh Tibor** | **jelen** | a Bizottság tagja  |
|  | **Bercse László r. alezredes** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Dr. Koncz Gabriella r. ezredes** | **jelen** | a Bizottság tagja |
|  | **Dr. Stánitz Éva**  | **jelen** | a Bizottság tagja |
|  | **Egyed László tű. alezredes** | **jelen** | a Bizottság tagja  |
|  | **Gálffy Áron** | **jelen** | a Bizottság tagja |
|  | **Horváth Zoltán** | **-** | a Bizottság tagja |
|  | **Koczka Tibor** | **jelen** | a Bizottság tagja |
|  | **Kovács László** | **jelen** | a Bizottság tagja  |
|  | **Lutor Katalin** | **jelen** | a Bizottság tagja |
|  | **Márovics Pál**  | **jelen** | a Bizottság tagja |
|  | **Németh Krisztián** | **jelen** | a Bizottság tagja |
|  | **Osztrosits Ákos** | **jelen** | a Bizottság tagja |
|  | **Tóth Roland** | **jelen** | a Bizottság tagja |
|  | **Verasztó István r. alezredes** | **jelen** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | **-** |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | **jelen** |  |
|  | **Horváth Soma alpolgármester** | - | 4. sz. választókerület képviselője |
|  | **Dr. Károlyi Ákos jegyző** | **jelen** |  |
|  | **Babicsné Dr. Tőke Erzsébet aljegyző** | - |  |
|  | **Dr. Holler Péter osztályvezető** | **jelen** | SZMJV PH Hatósági Osztály |
|  | **Ágoston Sándor irodavezető** | **-** | SZMJV PH Hatósági Osztály, Közterület-felügyelet |
|  | **Dr. Gyuráczné Dr. Speier Anikó osztályvezető** | - | SZMJV PH Városüzemeltetési és Városfejlesztési Osztály |
|  | **Bonti Tamás irodavezető** | - | SZMJV PH Városüzemeltetési Osztály, Kommunális Iroda |
|  | **Bokányi Adrienn tanácsnok** | - | 2. sz. választókerület képviselője |
|  | **Németh Ákos tanácsnok**  | - | 8. sz. választókerület képviselője |
|  | **Kiss Viktória** **védelmi ügyintéző** | **jelen** | SZMJV PH Hatósági Osztály |
|  | **Szücs Péter hatósági ellenőr** | **jelen** | SZMJV PH Hatósági Osztály, Általános Hatósági Iroda |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottsági ülésén megjelenteket. Külön köszönti Dr. Horváth Attila Alpolgármester Urat és Dr. Károlyi Ákos Jegyző Urat. A napirendi pontokhoz elektronikusan megküldésre kerültek az előterjesztések. Az ülést megnyitja, megállapítja, hogy a Bizottság 16 fővel határozatképes. A jegyzőkönyvet Kiss Viktória védelmi ügyintéző vezeti, hitelesítésére felkéri Balogh Tibor tagot, erről szavazniuk nem szükséges.

**Balogh Tibor, a Bizottság tagja:** Vállalja.

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 7-et fognak tárgyalni, a „Különfélék”-kel együtt.

Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 16 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta**:*

**16/2025. (III.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2025. március 24-i ülésének napirendjét az alábbiak szerint fogadta el:

**Nyilvános ülés:**

**1./** **Javaslat Szombathely Megyei Jogú Város hosszú távú fejlesztési tervének, gazdasági programjának elfogadására (Közgyűlési 2.)**

 **Előadó:** Dr. Füzi Judit, Polgármesteri Kabinet vezetője

**2./** **Javaslat önkormányzati rendeletekkel kapcsolatos döntések meghozatalára (Közgyűlési 5.)**

 **Előadó:** Dr. Holler Péter, a Hatósági Osztály vezetője

**3./** **Javaslat Szombathely Megyei Jogú Város Bűnmegelőzési és Közbiztonsági Koncepciója Cselekvési Programjával kapcsolatos döntések meghozatalára (Közgyűlési 8.)**

 **Előadó:** Kelemen Krisztián, a Bizottság elnöke

**4./** **Javaslat a polgárőr támogatási keret elosztásával kapcsolatos döntés meghozatalára**

 **Előadó:** Dr. Holler Péter, a Hatósági Osztály vezetője

**5./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Bonti Tamás, a Kommunális Iroda vezetője

**Meghívottak:** Horváth Soma alpolgármester, a 4. sz. választókerület képviselője

 Bokányi Adrienn tanácsnok, a 2. sz. választókerület képviselője

 Németh Ákos tanácsnok, a 8. sz. választókerület képviselője

**6. / Áttekintés az elmúlt időszak rendőrségi intézkedéseiről** *(szóbeli előterjesztés)*

 **Előadó:** Dr. Koncz Gabriella r. ezredes, kapitányságvezető, a Bizottság tagja

**7./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat Szombathely Megyei Jogú Város hosszú távú fejlesztési tervének, gazdasági programjának elfogadására (Közgyűlési 2.)**

 **Előadó:** Dr. Füzi Judit, Polgármesteri Kabinet vezetője

**Kelemen Krisztián képviselő, a Bizottság elnöke:** Előzetesen megküldésre került az előterjesztés, mely részletesen tartalmazza a gazdasági programot.

Felteszi, van-e esetleg kérdés? Nem volt. Szavazásra teszi fel a határozati javaslatot, kéri, hogy kézfeltartással jelezze, aki egyetért.

*A Bűnmegelőzési, Közbiztonsági és Közrendvédelmi Bizottság 16 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**17/2025. (III.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat Szombathely Megyei Jogú Város hosszú távú fejlesztési tervének, gazdasági programjának elfogadására*” című előterjesztést megtárgyalta, és a határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Dr. Nemény András polgármester

 Dr. László Győző alpolgármester

 Dr. Horváth Attila alpolgármester

 Horváth Soma alpolgármester

 Kelemen Krisztián a Bizottság elnöke

Dr. Károlyi Ákos jegyző

 (A végrehajtásért:

Dr. Füzi Judit, Polgármesteri Kabinet vezetője)

**Határidő:** a Közgyűlés 2025. március 27-i ülése

**2./ Javaslat önkormányzati rendeletekkel kapcsolatos döntések meghozatalára (Közgyűlési 5.)**

 **Előadó:** Dr. Holler Péter, a Hatósági Osztály vezetője

**Kelemen Krisztián képviselő, a Bizottság elnöke:** Több önkormányzati rendelet kerül módosításra, ezek közül egy érinti a Bizottságot, mégpedig a Közterület-felügyelet április 1-i átnevezése Városrendészetté. Ezzel kapcsolatban a „Közterület-felügyelet” megnevezés helyett a „Polgármesteri Hivatal közterület-felügyeleti feladatokat ellátó belső szervezeti egysége” megnevezés kerül bevezetésre.

Felteszi, van-e esetleg kérdés? Nem volt, szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 16 igen szavazattal, 0 nem szavazattal és 0 tartózkodással elfogadta a javaslatot és az alábbi határozatokat hozta:*

**18/2025. (III.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság a „*Javaslat önkormányzati rendeletekkel kapcsolatos döntések meghozatalára*” című előterjesztést megtárgyalta, és az egyes önkormányzati rendeleteknek a Közterület-felügyelet átnevezésével összefüggő módosításáról szóló rendelet-tervezetet az előterjesztésben foglaltak szerint a Közgyűlésnek elfogadásra javasolja.

**Felelős:**  Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** a Közgyűlés 2025. március 27-i ülése

**3./ Javaslat Szombathely Megyei Jogú Város Bűnmegelőzési és Közbiztonsági Koncepciója Cselekvési Programjával kapcsolatos döntések meghozatalára (Közgyűlési 8.)**

 **Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Erről annyit kell tudni, hogy a Bűnmegelőzési és Közbiztonsági Koncepció aktualizálásra, átdolgozásra kerül december 31-ig, melyet megkezdtek a rendőrséggel, Közterület-felügyelettel közösen. Köszöni a rendőrség együttműködését, támogatását ezügyben. Több ponton fog majd módosulni a Koncepció. Az ehhez tartozó Cselekvési Tervet módosítanák december 31-ig, aktualizálásokkal. Tehát még a régi Koncepciót és az aktualizált Cselekvési Tervet javasolják a Közgyűlésnek elfogadásra. A napirendi pontban tájékoztatót kapnak az elvégzett munkáról, köszöni szépen a Hatósági Osztály munkáját az elmúlt időszakban, a megvalósult Cselekvési programban való közreműködését, tájékoztatást kap a Bizottság a hozott döntésekről, programokról. 2026. január 1-től új Koncepcióval és új Cselekvési tervvel mennének tovább, melyet az ősz folyamán fognak tárgyalni.

Felteszi, van-e esetleg kérdés? Nem volt, szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 16 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**19/2025. (III.24.) BKKB számú határozat**

1. A Bűnmegelőzési, Közbiztonsági és Közrendvédelmi Bizottság a Szombathely Megyei Jogú Város Bűnmegelőzési és Közbiztonsági Koncepciójának 2022.07.01-2025.03.31. időszakra jóváhagyott Cselekvési Program végrehajtásáról szóló beszámolót megtárgyalta, és az előterjesztésben foglaltak szerint a Közgyűlésnek elfogadásra javasolja.
2. A Bűnmegelőzési, Közbiztonsági és Közrendvédelmi Bizottság a Szombathely Megyei Jogú Város Bűnmegelőzési és Közbiztonsági Koncepciója 2025.04.01-2025.12.31. időszakra szóló Cselekvési Programját megtárgyalta, és az előterjesztésben foglaltak szerint a Közgyűlésnek elfogadásra javasolja.
3. A Bűnmegelőzési, Közbiztonsági és Közrendvédelmi Bizottság javasolja a Közgyűlésnek, kérje fel a Polgármestert, hogy a Vas Vármegyei Rendőr-főkapitányság és a további társszervek bevonásával végezze el a stratégia felülvizsgálatát és korszerűsítését.

**Felelős:** Dr. Nemény András polgármester

 Horváth Soma alpolgármester

Kelemen Krisztián, a Bizottság elnöke

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** a Közgyűlés 2025. március 27-i ülése

**4./ Javaslat a polgárőr támogatási keret elosztásával kapcsolatos döntés meghozatalára**

 **Előadó:** Dr. Holler Péter, a Hatósági Osztály vezetője

**Dr. Holler Péter, a Hatósági Osztály vezetője:** Ezen napirend keretében az elvet fogadja el a Bizottság, amely megegyezik az előző évekkel. Röviden összefoglalva, a támogatási rendszer két elemből áll, az egyik az alaptámogatás, mely taglétszám alapján jár az egyesületnek, ez a tavaszi félévben lehívható, illetve az eredményességi támogatás, mely ősszel hívható le, az egy éves elvégzett munka, tevékenység alapján kerülne felosztásra. Erről szól az előterjesztés.

**Kelemen Krisztián képviselő, a Bizottság elnöke:** Felteszi, van-e esetleg kérdés? Nem volt, szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 16 igen szavazattal, 0 nem szavazattal és 0 tartózkodással elfogadta a javaslatot és az alábbi határozatokat hozta:*

**20/2025. (III.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a *„Javaslat a polgárőr támogatási keret elosztásával kapcsolatos döntés meghozatalára”* című előterjesztést, és javasolja a polgármesternek, hogy a polgárőrségek támogatására fordítható keretösszeg a 2024. évi támogatási rendszerrel megegyezően, az előterjesztésben foglaltak szerint kerüljön elosztásra.

**Felelős:** Kelemen Krisztián, a Bizottság elnöke

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** 2025. április 4. az egyesületek tájékoztatásra

**5./ Javaslat Szombathely város területén forgalmi rend változtatással kapcsolatos döntések meghozatalára**

**Előadók:** Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Bonti Tamás, a Kommunális Iroda vezetője

**Meghívottak:** Horváth Soma alpolgármester, a 4. sz. választókerület képviselője

 Bokányi Adrienn tanácsnok, a 2. sz. választókerület képviselője

 Németh Ákos tanácsnok, a 8. sz. választókerület képviselője

**Kelemen Krisztián képviselő, a Bizottság elnöke:** Bonti Tamás Irodavezető jelezte, hogy nem tud részt venni a bizottsági ülésen, mert külső helyszíni szemlén vesz részt, ezért ő foglalja össze az előterjesztést. Az 1. pontban, a Szűrcsapó utca 8. szám előtti szakaszon megállási korlátozás kerülne bevezetésre. A 2. pontban a Kinizsi Pál utcában kétirányú kerékpáros forgalom bevezetése, tehát megengednék mindkét irányban a kerékpáros forgalmat, tekintettel arra, hogy eddig is mindenki így használta azt az utcát a Piac megközelítéséhez. A 3. pontban a Károly Róbert utcai Szolgáltatóház mögötti forgalmi rend változás bevezetésre kerülne, a parkolási anomáliákat, problémákat próbálnának meg orvosolni. A 4. pontban Szombathely város területen kihelyezett forgalomlassító bordák felülvizsgálatáról egy tájékoztatást kapnak.

**Bercse László r. alezredes, a Bizottság tagja:** A 2. ponthoz szeretne hozzászólni, a Kinizsi Pál utcát valóban sokat használják a lakók a Piachoz való eljutáshoz. Egyeztetett Bonti Tamás irodavezetővel még az előterjesztés előtt, aki elmondta, hogy méréseket végeztek és alkalmas az úttest a kétirányú kerékpáros közlekedésre. Az egyirányú utcában a jobb oldalon parkolók is vannak kialakítva, ami 1,8-2 métert elvesz az úttest szélességéből, illetőleg, mert ugye egy nyitott kerékpár sávról van szó, ami bevezetésre kerülne, de ez az anyagban nem szerepel, az is egy 1,5 métert le fog venni az utca szélességéből, tehát szűkösen lesz meg. Viszont, ha nem is folyamatos haladásra, de maga ez a kerékpár sáv igénybe vehető gépkocsik részére, kanyarodásra például. Azoknál az utcáknál, amik keresztezik a Kinizsi Pál utcát, a „Behajtani tilos” tábláknál egyértelműen egy kiegészítő táblával jelezni kell, hogy „Kivétel kerékpárosok”, mert nem számítanak majd az autósok kerékpárosokra. Ez a nyitott kerékpár sáv nagyon jól működik a rendőrségnél, a Deák Ferenc utcában, de ott a becsatlakozó utcák alá vannak rendelve. Itt viszont a két utca nincsen, erre oda kell figyelni.

**Kelemen Krisztián képviselő, a Bizottság elnöke:** Köszöni a hozzászólást. Megnézik, hogy hogy fog működni ezzel a koncepcióval az a szakasz, hiszen jobbkéz szabály van minden kereszteződésben, de ha szükséges, akkor egy Elsőbbségadás kötelező táblával lehet majd még módosítani. Az a szerencse, hogy nem túl nagy forgalmú a Kinizsi Pál utca. Felteszi, van-e esetleg kérdés? Nem volt. Szavazásra teszi fel, aki egyetért a módosított határozati javaslattal, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 16 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**21/2025. (III.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Javaslat Szombathely város területén forgalmi rend változtatással kapcsolatos döntések meghozatalára*” című előterjesztést, és az alábbi javaslatot teszi a Városstratégiai, Idegenforgalmi és Sport Bizottságnak:

1. A Bizottság javasolja, hogy a Szűrcsapó utca 8. szám előtti szakaszon „Megállni tilos” tábla kerüljön kihelyezésre az előterjesztés 1. sz. melléklete szerint.
2. A Bizottság javasolja, hogy a Kinizsi Pál utcában kétirányú kerékpáros forgalom kerüljön bevezetésre.
3. A Bizottság javasolja, hogy a Károly Róbert utca 14/C. szám felőli oldalon található „Behajtani tilos” tábla kerüljön áthelyezésre a parkoló és a Szolgáltatóház mögötti kereszteződésbe, valamint a Károly Róbert utca 16. szám melletti „Várakozóhely” tábla „a jobb oldali kerekekkel a járdára állva” kiegészítő táblával kerüljön kihelyezésre.
4. A Bizottság elfogadásra javasolja Szombathely város területen kihelyezett forgalomlassító bordák felülvizsgálatáról szóló tájékoztatást és javasolja, hogya Losonc utcában „30-as” sebességkorlátozó tábla kerüljön kihelyezésre.

**Felelős:** Dr. Nemény András, polgármester

Horváth Soma, alpolgármester

 Kelemen Krisztián, a Bizottság elnöke

/a végrehajtás előkészítéséért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője/

**Határidő:** VISB 2025. március 25-i ülése

**6./ Áttekintés az elmúlt időszak rendőrségi intézkedéseiről** *(szóbeli előterjesztés)*

**Előadó:** Dr. Koncz Gabriella r. ezredes, kapitányságvezető, a Bizottság tagja

**Dr. Koncz Gabriella r. ezredes, a Bizottság tagja:** Rendészeti és bűnügyi területről is fog szót ejteni. Vissza fog majd utalni az előző év időszakához, mert nagyjából megvannak az adataik. Az évértékelőjét április 3-án fogja tartani, melyre Elnök Úrnak küldött meghívót.

Közlekedésrendészet, szinte ezt tartja a legnagyobb problémának. A Közlekedésrendészet kigyűjtötte, hogy a tavalyi év ugyanezen viszonylatához képest hogyan állnak. Itt már sajnos rossz hírrel kell kezdenie, február végéig 1 halálos baleset történt, sajnos azonban a hétvégén történt még egy Rábahídvég és Sorokpolány között. Úgyhogy a tavalyi jó eredményüket, a 2023-as 4-et 2024-ben le tudták vinni 2-re, most meg már sajnos ott tartanak, hogy 2 halálos baleset is történt. A hétvégén a vétlen hölgy halálozott el, láthatták a híradásokban. Egyelőre ismeretlen okból kifolyólag áttért a személygépkocsit vezető férfi a másik sávba, gyakorlatilag frontálisan ütköztek. Az összes baleseti számok február végéig a tavalyi ilyen időszakhoz képest egy kicsit visszaestek. De sajnos amikor elveszítenek egy emberéletet, egy édesanyát, egy 39 éves hölgyet, az mindenkinek nagyon fájdalmas. Az ellenőrzések során azt vették észre, hogy 3 kategória kiemelt, a sebességtúllépés, az elsőbbség meg nem adása és a kanyarodási, illetve sávváltási szabályok betartása. Nagyon sok ideig a sebességtúllépés szerepelt az első helyen, de most az elsőbbség meg nem adása a legfőbb baleseti ok. Továbbra is fogják ezt ellenőrizni. Folyamatosan szerveznek saját kisebb akciókat, kiemelt figyelmet fordítanak a biztonsági övre és az ittas vezetésre. Hétvégén is 4 ittast fogtak a Kapitányság területén.

A Teleki Blanka utcában felmerülő gondok nem tudja, hogy mennyire oldódtak meg, álláspontja szerint nem, mert tudja, hogy az önkormányzat volt kint és megtette a szükséges lépéseket, bár még nem látta, hogy kicserélték volna azt az eszközt, de hozzájuk ugyanúgy mennek a feljelentések, ma is iktatott szabálysértésbe egy feljelentést, hogy mennek ott a dudálások még. Úgy látja, hogy még nincs lezárva az utcának a problémája.

Rendészeti szempontból, közrendvédelmi szakterületen folytatják, nyilvánvalóan a családon belüli erőszak, illetőleg a kiskorúak sérelmére elkövetett bűncselekményekre kiemelt figyelmet fordítanak. Többször elmondta már, hogy reggel a bent lévő tiszt értékeli az elmúlt 24 óra eseményeit, nézik a küldéseket, hogy hova mentek ki és ezekre az esetekre kiemelt figyelmet is fordítanak. Szerencsére olyan negatívummal nem találkoztak, vagy ha találkoztak is, akkor olyan megelőző távolságtartással vitték tovább a bíróság felé, és az esetek döntő többségében a bíróság is úgy látta, hogy a távoltartást foganatosítani kell.

Hétvégén jelentették neki, hogy az Uránia udvar szórakozóhelyeinek vonatkozásában ismételten voltak ellenőrzések, és ha jól tudja, a tapasztalatok azok, hogy a tulajdonosi gárda nem igazán teszi meg azokat a lépéseket, amiket a hatóságok javasolnak nekik. Nem tudja mi lesz a döntés, ő arról tud beszámolni, hogy több küldésük is volt, kifejezetten arra a szórakozóhelyre. Úgy látszik, hogy mégsem ért szóból az ember.

Bűnügyi szakterületet illetően, néhány ügyet említ, ami a médiában is megjelent, valamint a Kormány és a Belügyminisztérium új programjáról is szól. 1-2 hetes történet, hogy megjelent, ha jól emlékszik, a nyugat.hu-n, hogy a dombtetőn meglőttek egy macskát. Erre hivatalból elrendeltek állatkínzásban egy nyomozást, és ezt most azért mondja, hogy hivatalból elrendelték, mert az elmúlt két hétben 4 olyan üggyel is találkoztak, ahol gyakorlatilag újságcikkek alapján mentek bele a nyomozásba. Ezek olyan jellegű ügyek, amire a társadalom felhorkan, vannak az állatbarátok, némelyeknél az ilyen ügyek kivágják a biztosítékot. Ennél az ügynél is ez történt. Magáról az ügyről nem beszél, de nyilván megállapítják a lőirányt, honnan jöhetett az a bizonyos kispuska lőszer, szegény állat elpusztult, de maga a bizonyítás nehézségekbe ütközik, ha nem találják meg az elkövetés eszközét, vagy nem kapnak egy töredelmes beismerő vallomást. De szeretné hangsúlyozni, hogy figyelemmel kísérik az ilyen ügyeket és eljárásokat is indítanak.

A másik ilyen ügy, ami egy Facebook-csoportból indult ki, az a futó nők ügye. Volt egy ügyük, amikor a Csónakázó-tó körül futó hölgyek a saját csoportjukba írogattak, hogy ott egy férfi nézi őket, beszólogat, talán valamit elő is vesz. Ezt az ügyet le kellett zárniuk, azért, mert egyszerűen nem lehetett bizonyítani, mert a hölgyek már be voltak idézve, erről korábban már beszéltek, akkor már nem úgy kerültek előadásra ezek az ügyek, hogy méltóképpen a bizonyítási eljárást le tudták volna folytatni. Most viszont keletkezett egy másik cikk, ami a Kálvária lépcsőnél futó hölgyről szólt, itt van egyezés, az egyik sértett ugyanaz, mint aki volt a Csónakázó-tónál, és most, hála az égnek, adott olyan személyleírást, illetőleg elmondta jegyzőkönyvileg úgy az eseményeket, hogy talán ebben így tudnak tenni valamit. Mindenképpen szükségeltetik a másik oldal, mert ha nem adják a nevüket és nem mondják el, hogy ténylegesen mit láttak, akkor nehézkes a bizonyítás, de reméli, hogy ez most egy sikersztori lesz. És akkor azt az embert, aki eddig is célkeresztben volt, most van egy hölgy, aki elmondja, hogy mi történt és egy zaklatásban meg tudják gyanúsítani azt a férfit.

Arról szeretne még beszélni, hogy itt is összevetette a tavalyi év első 3 hónapját a mai napig a bűncselekmény adatokat a 2025. év ugyanezen adataival, tavaly 553 regisztrált bűncselekmény volt, most pedig 485, de emlékszik, hogy a tavalyi év elején ugyanilyen eredményekről tudott beszámolni a Bizottságnak és kicsit büszke is volt, hogy csökkentek a bűncselekmény számok, de most már így, hogy összeállították az évértékelőt, sajnos azt kell mondania, hogy több a bűncselekmény, az illetékességi területükön 2377 bűncselekményt követtek el, a tavalyi évben 2100-at, ebből a 2377-ből 1807, ami Szombathely város területén követődött el. Joggal kérdezhetik, hogy mi ennek az oka, egyébként országos tendenciáról beszélnek, náluk azt a 300-as ügyszámot körülbelül 200-210 darab, az mind a kibertérben elkövetett bűncselekmény száma jelenti. Tavaly 285 körüli bűncselekményt regisztráltak, az most idén 501. Sajnos minden erőfeszítésük, edukáció ellenére sajnos még mindig ott tartanak, hogy emelkedő számokat produkálnak, rendkívül magas kárértékekkel. Az még hagyján, hogy olyanokkal találkoznak, hogy a Jófogáson, Marketplacen és egyéb közösségi oldalakon rendelt termékeket nem kapják meg, mert ott még követhetőbb is, több esetben eredményes nyomozásokat zárnak le és meg tudják fogni az elkövetőket. De sajnos a magasabb szinten elkövetett csalások, mert a bűnözők is próbálnak a rendőrök előtt járni. Azok a csalások, ahol több számla utalás is történik, és 5 perc múlva, köszönhetően az azonnali utalási rendszernek, gyakorlatilag nagyon távoli országokba köt ki a pénz, ott nagyon nehéz elkövetőket fogni. Nem azt mondja, hogy lehetetlen, mert fogtak el ukrán elkövetőket, akik a szervezett bűnözés keretében központokat működtettek, ahonnan hívogatták fel a sértetteket és teljesen szervezett módszerrel történt, hogy hogyan szerezzék meg a pénzt. Itt nagyon a felderítési eredményesség. A jó hír az, hogy a közterületi bűncselekmények számát, amire tett tavaly egy ígéretet, azt kicsit tudták csökkenteni, közel 100-zal az illetékességi területükön. Az esetek döntő többségében bűncselekmények, úgy, mint a lopások, betöréses lopások, gépjármű feltörések, garázdaságoknak a számát valamelyest sikerült levinniük. Azt gondolja, hogy ez jórészt annak is köszönhető, hogy a közterületi szolgálatoknál próbáltak egy kicsit a szolgálatszervezést ráhangolni a közterületre, illetőleg a Készenléti Rendőrség is hathatós segítséget nyújtott.

Utolsóként szeretne szólni arról, hogy a Kormány március 1-től indított egy akciósorozatot, ami gyakorlatilag a kábítószerkereskedelem teljes mértékű felszámolását célozta meg, vagy legalábbis a visszaszorítását. Az akciósorozatot Horváth László felügyeli, akit március 1-jével a miniszterelnök nevezett ki a kábítószer-kereskedelem felszámolásáért felelős kormánybiztosnak, az ő feladata, hogy a rendőrséggel, illetve az érintett tárcákkal együttműködve egy kábítószer-ellenes akciótervet dolgozzon ki, amelynek célja, hogy ahogy az ital fogyasztásánál, zéró tolerancia van. Ezzel kapcsolatosan készítettek egy intézkedési tervet, amelyet ők is megkaptak, és ezeknek az eseményeknek a felgöngyölítését láthatták az elmúlt két hétben. Ez természetesen nem azt jelenti, hogy a rendőrkapitányságok ne dolgoztak volna eddig is kiemelten ezekben a témákban, csak lesznek majd mindig olyan kiemelt hetek, vagy napok, amikor a rendőrség bizonyos eseteket véve hathatósabban fel fog lépni. Elég jelentős kábítószereket foglaltak le, mint amfetamin, kokain, marihuána, hasis és ismeretlen eredetű szintetikus anyagok is kerültek lefoglalásra. Annyit tudjanak, hogy a múlt héten az ORFK évértékelőn vettek részt, ahol Belügyminiszter Úr értékelte a munkájukat és feladatokat is meghatározott, és ezzel kapcsolatosan kinyilvánította, hogy módosítások is lesznek a Btk-t tekintve, ezeket majd küldik ki koordinációra, és vélhetően július 1-től a kábítószerekkel kapcsolatos Btk.-szabályozás több pontban is benne van, azok még szigorúbb megítélés alá fognak esni. Minden ilyen ülésen be fog számolni az eredményeikről. Jövő héten lesz a Közrend című műsor, ahova meghívást kapott, de sajnos ő nem tud részt venni, de megfelelő szakember kollégát delegál, aki alkalmas rá.

Pénteken az esti órákban, a Gagarin úton volt egy elfogás, ahova a TEK is kivonult, amiről ő tudja, hogy miről van szó, de azért nem tudja tájékoztatni a Bizottságot, mert az ügy nem az ő hatáskörükben van és nem kapott felhatalmazást arra Főkapitány Úrtól, hogy ebben az ügyben nyilatkozzon. Köszöni, hogy meghallgatták.

**Kelemen Krisztián képviselő, a Bizottság elnöke:** Köszöni Kapitány Asszony tájékoztatását.

**Koczka Tibor, a Bizottság tagja:** Úgy gondolja, hogy nyilván az oktatás lehetne a megoldás a digitális térben elkövetett minden elkövetésre, de ő azt tapasztalja, mint aki nap mint nap használja az internetet, hogy nap mint nap újabb és újabb trükkök jönnek, tehát ha valaki ma kap egy képzést, hogy mire vigyázzon, az már holnap csak fél igazság. Éppen ma kapott olyan e-mailt, hogy valamit vásárolnia kellene és igen feltűnő helyen volt a leiratkozás felirat, amire kattintva azonban elvitte már egy olyan oldalra, ahol, ha még valamit csinált volna, de nem csinálta, mert egyszerre tudta, hogy kamu az oldal, de úgy gondolja, hogy nagyon nehéz lesz ezzel lépést tartani. És sajnos annyira hiszékenyek az emberek.

A másik, egy kérdése lenne, hogy hónapok óta digitális állampolgár, és a Kapitány Asszonytól kérdezi, hogy mi a gyakorlati tapasztalatuk az igazoltatással kapcsolatosan.

**Dr. Koncz Gabriella r. ezredes, a Bizottság tagja:** Igen, nekik az jó pont, ösztönzik is erre az állampolgárokat, a kollégái megfelelő eszközökkel rendelkeznek, hogy a DÁP-os igazoltatásokat végre tudják hajtani. De úgy gondolja, hogy erre az embereknek is rá kell állniuk, hogy a telefonjukat használják. De mindenkit erre ösztönöz.

**Kelemen Krisztián képviselő, a Bizottság elnöke:** Ehhez kapcsolódva mondja, hogy március 26-án fokozott ellenőrzés lesz az egész városban.

**Dr. Koncz Gabriella r. ezredes, a Bizottság tagja:** Igen, fokozott ellenőrzés lesz március 26-án, 24 óráig tart. Valamint azt nem mondta még, hogy a kábítószerrel kapcsolatos akcióterv tartalmazza, hogy sűrűbben fognak járási egyeztető fórumokat tartani, melyek érinteni fogják a polgármestereket, iskolákat, egyházakat. A március 26-i fórum már ezért lesz megtartva, amire várnak minden érdeklődőt.

**Kelemen Krisztián képviselő, a Bizottság elnöke:** Köszöni a meghívást, április 3-án ott lesz az évértékelőn, ha jól tudja Polgármester Úr is részt vesz. Köszöni a meghívást a Katasztrófavédelemnek is, hiszen múlt pénteken volt az éves tiszti értekezlet, amin nem tudott részt venni, de helyette Gálffy Áron képviselőtársa vett részt és Ágoston Sándor irodavezető.

Felteszi, van-e esetleg kérdés? Nem volt, aki elfogadja a tájékoztatót, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 16 igen szavazattal, 0 nem szavazattal és 0 tartózkodással elfogadta a tájékoztatást és az alábbi határozatot hozta:*

**22/2025. (III.24.) BKKB számú határozat**

A Bűnmegelőzési, Közbiztonsági és Közrendvédelmi Bizottság az „*Áttekintés az elmúlt időszak rendőrségi intézkedéseiről*” című előterjesztést megtárgyalta és az ülésen elhangzottakat tudomásul veszi.

**Felelős:** Kelemen Krisztián, a Bizottság elnöke

Dr. Koncz Gabriella r. ezredes, kapitányságvezető, a Bizottság tagja

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**7./ Különfélék**

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Felkéri Dr. Károlyi Ákos Jegyző Urat, hogy az Uránia udvarban működő szórakozóhelyekkel kapcsolatosan adjon tájékoztatást.

**Dr. Károlyi Ákos jegyző:** Ritkán szokott ilyen ügyekbe belefolyni, megnyilvánulni, de miután jelentős számú lakóról van szó, akik megkeresték a körzet képviselőjén keresztül az Önkormányzatot és a segítségüket kérték, ezért ebben az esetben ez elkerülhetetlen volt.

Nagyon röviden, az előzményeket illetően, 2024. december 11-én volt a Városházán egy egyeztetés a lakók kérésére, ahol ott voltak a lakókon kívül az üzemeltetők, valamint a rendőrség képviselője. Igazából „süketek párbeszéde” zajlott a lakók és az üzemeltetők között, mert a lakók azt mondták, hogy zavaró az egységek működése, míg az üzemeltetők elmondták, hogy ez nem igaz. A hivatal munkatársai nem tudtak igazságot tenni az ügyben, de fogalmaztak meg közösen javaslatokat az üzemeltetők felé, hogy ha mégis van igazsága a lakóknak, akkor mivel tudják az ő panaszaikat enyhíteni. Kérték, hogy halkítsák le a zenét, nyilván azt be lehet állítani úgy is, hogy bent nagyon hangos, kint viszont már nem hallatszik. A biztonsági szolgálattal a poharak kivitelével kapcsolatosan, a Red Room üzemeltetőjével pedig egy ominózus külső hangszóró leszereléséről beszéltek, de mindezt az együttműködés jegyében, és azt mondták, hogy egy hónap múlva térjenek vissza rá, hogy milyen eredménye lett a megtett intézkedéseknek.

Erre került sor 2025. január 15-én, ahol már csak a Premier ügyvezetője volt ott, a Red Room vezetőjének nem volt alkalmas a hetekkel korábban kiküldött időpont. Úgy lehet azt a megbeszélést összegezni, hogy a lakók elmondták, hogy igazából ők semmilyen érdemi változást nem tapasztalnak a szórakozó egységek működtetésében és azok hatásainak tekintetében. A Hivatal itt is az együttműködést kereste az üzemeltetővel. Abban maradtak, hogy tekintsék meg a működések körülményeit, mérjenek szakértő bevonásával hanghatást a lakóknál és egyáltalán nézzek meg az üzemszerű működés körülményeit. Azt még hozzáteszi, hogy minden megbeszélésen személyesen jelen volt Elnök Úr és a körzet képviselője, Lukács Dániel is.

Erre az üzemeltetők által is előre ismert idejű helyszíni ellenőrzésre és mérésre került sor február 15-én. Mértek, 48 dB volt a legmagasabb, amit mértek, 40 dB a megengedett. A határérték felett mértek, de hogy őszinték legyenek, voltak kételyeik, hogy valóban az üzemszerű működést látják-e február 15-én a helyszínen. Egyrészt fél órát kellett várni, hogy az üzemszerű működést el tudják kezdeni, 22:00 óra helyett 22:30-kor, úgy, hogy tudták, hogy menni fognak, másrészt amikor befejezték az ellenőrzést, a DJ feltette a kérdést, hogy most már rá lehet-e húzni a zenét.

Ezért március 8-án mindenféle előzetes egyeztetés és bejelentés nélkül mentek megnézni az állapotokat, és akkor a Hivatallal szembe jött a valóság. Ha nagyon le akarja egyszerűsíteni, akkor azt látták, hogy az Uránia udvarban egy kis vigalmi negyed jött létre vagy van születőben, de már a 8. hónap körül jár ez a folyamat. Egészen elképesztő állapotokat láttak, itt a 48 dB már 55 dB volt, és itt védendő objektumokról, lakásokról beszélnek. Van olyan idős úr, akinek a szobájában olyan szinten hallották a zenét – hiszen ő maga is személyesen ott volt ezeken az egyeztetéseken és az ellenőrzéseken – hogy meg lehetett mondani, hogy éppen melyik zene szól. Egészen elképesztő volt és azt is látták, hogy bár nagyon magas a zajkibocsátás, de még azokat az eszközöket sem használják az üzemeltetők, amik rendelkezésükre állnak, például a Red Roomnál a zajkibocsátási határozatukban előírt hanggátló függönyöket. Azt látták, hogy két disco működött párhuzamosan egymás mellett, és minden olyan hatás, amivel egy ilyen egység működtetése jár, megjelent az Uránia udvarban. Jelentős autós forgalom alakult ki, sok esetben „kihúzatják” az autókat a fekvőrendőrig, az autók körül „gengelnek” a fiatalok, gyülekeznek, nyilvánvalóan szeszes italt is fogyasztanak több esetben a gépjárművek csomagtartójából. Dudálások, ajtócsapkodások, bokorba vizelések is előfordulnak. És a legújabb – amit most hétvégén tapasztaltak –, hogy kinyitják a kocsi ajtaját és úgy vannak körülötte, hogy már a zenét is magunknak szolgáltatják az autóból. És nem egy ilyen csoportosulás van 10-15 fővel, csak ők maguk kettőt látták, ráadásul az úttesten történnek ezek a találkozók. Szóval a március 8-i ellenőrzés alapján a hatóság meggyőződése az lett, hogy a lakók, akik közben aláírásgyűjtésbe kezdtek, abszolút megalapozottan kérik az Önkormányzat közreműködését, mert a pihenéshez való joguk egyáltalán nem biztosított.

Március 12-én került sor a következő egyeztetésre, ahova ugyanúgy hívták a lakókat és az üzemeltetőket, megint csak a Premiernek az üzemeltetője jött el, a Red Room üzemeltetőjével nem tudtak ott találkozni. Itt elmondták az ellenőrzés eredményét, aminek összegzése az volt, hogy nincsen változás a működésben és a lakók szempontjából semmilyen előrelépés nem történt, és kapott az üzemeltető egy korrekt tájékoztatást arról, hogy milyen eszközeik lesznek, milyen hatósági eszközeik vannak ilyen esetben: a zeneszolgáltatás korlátozása, nyitvatartási idő korlátozása, bírság kiszabása, illetőleg a társszervekkel való közös ellenőrzés lehetősége. A Premier üzemeltetője bejelentette, jegyzőkönyvbe foglalták és azóta így is van, hogy a tetőtérben, a „Padlás”-on megszünteti a disco szolgáltatást. Ezt azóta tartja is egyébként, illetőleg a Frei kávézó előtti részen, ahol asztalok, székek voltak kirakva, ezek nyilván vonzzák a fiatalokat, azokat össze fogja láncolni mindig, tehát alkalmatlanná teszi, hogy ott csoportosuljanak, zajongjanak. Ezután az ígéret után, amit azóta tart is az üzemeltető, azt ígérték neki, hogy a földszinti rész üzemeltetése tekintetében áprilisi elején visszatérnek az együttműködés jegyében, hogy még milyen további intézkedések kellhetnek ahhoz, hogy a hely teljesen normálisan tudjon működni, úgy, hogy a lakókat a működés ne zavarja.

Ezt követően bejelentkezett a Red Room üzemeltetője, hogy mégiscsak szeretne velük párbeszédet folytatni, erre került sor március 20-án, ahol gyakorlatilag ugyanazt a tájékoztatást kapta meg, mint a Premier üzemeltetője. Az egy kicsit furcsa volt, hogy gyakorlatilag érdemben semmit nem szólt hozzá a megbeszéléshez, a telefonját néha furcsán igazgatta, meg furcsa volt a testbeszéde. Ennek aztán később ki is derült az oka, mivel a most hétvégén törént ellenőrzésen arról számolt be, hogy rögzítette is a megbeszélésen elhangzottakat, nyilván anélkül, hogy erről szólt volna. Az üzemeltető egyébként folyamatosan ellentmondásba keveredett magával. Legegyszerűbb példa, engedély nélkül volt kint a hangszóró, mondván, hogy akik a teraszon ülnek, kellemesebben tudjanak italt fogyasztani. Igen, de erre nem volt engedélye, kérték, hogy vegye le, de nem vette le, viszont kikötötte (mondta), amire a lakók egy március 16-i felvételt mutattak arra vonatkozóan, hogy az a hangfal vasárnap este minden ok nélkül szólt kifelé. De még több ilyen ellentmondást is tudna mondani. Ő még ilyen hozzáállással, amióta a Hivatalban van, nem találkozott, mint ennél az üzemeltetőnél.

Március 15-én a Közterület-felügyelet folytatott rendkívüli ellenőrzést, 4 fővel, egész éjjel, hajnali 4-ig ott voltak az Uránia udvarban és próbáltak a közrend fenntartásához, megtartásához hozzájárulni.

A március 21-22-i hétvégét is az ellenőrzésre szánták. A most hétvégének a tapasztalata az volt, hogy a Premier üzemeltetője valóban tartja az ígéretét, és azt gondolja, hogy most nem zavaró módon működik a hely, és azt látták, hogy van valami minimális változás a Red Roomnál is. Aznap este a lakók beszámoltak arról, hogy végre leszerelésre került majdnem 4 hónap után az engedély nélküli hangszóró. Egyébként a disco üzemelt, de olyan zajkibocsátással, ami nem volt most ebben az esetben zavaró. A kérdés, hogy ez a fajta üzemeltetés mennyire lesz tartós. Ezt nem tudja megmondani, látva az üzemeltető hozzáállását, viszont azt itt is el tudja mondani, amit neki is elmondott, hogy ki fogják alakítani azt a hatékony ellenőrzési rendszert, amiben ellenőrizni tudják az ő zajkibocsátását, és ha az a lakókat zavarni fogja, akkor pedig azokat a hatósági intézkedéseket, amiket a jogszabály nekik a kezükbe ad, azokat alkalmazni is fogják.

Amit viszont tapasztaltak, hogy ez a lakók részére csak fél siker lesz, merthogy a közterületi problémák ugyanúgy jelen lesznek, sőt úgy gondolják, hogy ez fokozódni fog a jó idő beköszöntével. Az üzemeltető sem mondott olyat, vagy hajlott arra, hogy bármilyen változást e körben szeretne, ez pedig abból fakad, hogy ő nem szabályozza azt, nem kéri a vendégeket – ellentétben egyébként más szórakozóhelyekkel –, hogy a poharakat ne vigyék ki, sőt azt mondja, hogy ez hozzátartozik egy szórakozóhelyhez, hogy 22 óra után is, meg éjjel 2-kor is ki lehet vinni a poharakat, a szeszes italt a teraszra és ott lehet beszélgetni. Nyilván ebből fakad, hogy állandóan 16-18-20 fő ott van a vendéglátóhely előtt. Székek, asztalok vannak ott, tehát minden alkalmas arra, hogy oda leüljenek és nyilvánvalóan hangosan beszéljenek, ami zavarja a néhány méterre lakó családokat. Utóbbiak közül van olyan gyerekes család, akik hétvégére rendszeresen elutaznak vidékre, hogy pihenni tudjanak. Az autós gyorsulások, az autók körüli csoportosulások, a zenehallgatások autóból, ezek még fokozzák a problémát. Azt látják, ha ebben nem lesz változás, akkor a jó idő beköszöntével ez a probléma eszkalálódni fog. Nem biztosak abban, hogy az üzemeltetővel való békés párbeszéd, együttműködés eredményre fog vezetni. Azt látják, hogy nincsenek jó szívvel fogadva, hiszen amikor ott voltak, akkor, nem szeretné idézni, hogy milyen megjegyzéseket kaptak az üzemeltető köréhez tartozó emberektől, de a testi épségükben voltak fenyegetve.

Nagyjából ez a helyzet most. A zajkibocsátásban azt gondolja, hogy eljutottak valahova, kérdés, hogy ezt mennyire tudják fenntartani. Hatósági eszközökkel, úgy gondolja, hogy ki tudják kényszeríteni, ha más nem, a zeneszolgáltatás korlátozásával, a nyitvatartási idő korlátozásával, de azt gondolja, hogy a közterületi problémák megoldásra várnak. Ebben szeretné kérni Kapitány Asszonynak, a polgárőröknek az együttműködését és támogatását, mert az ott lakó családoknak a nyugalma most jelen körülmények között nem biztosított. Azt is megköszöni, hogy a Bizottság foglalkozik ezzel a kérdéssel, és a Bizottság támogatására is számítanak ebben az ügyben. Köszöni a szót.

**Kelemen Krisztián képviselő, a Bizottság elnöke:** Köszöni a tájékoztatást Jegyző Úrnak. Tehát hatósági eszközökkel próbálják kezelni a „vigalmi negyed” által okozott problémákat, megvédve ezáltal a lakóknak a nyugodt eléthez, alváshoz való jogukat, ami nem egyszerű. Az egyik üzemeltetővel működött a szép szó, működik az együttműködés. A másikkal korábban még a szép szavak szintjén sem volt együttműködés, most talán egy kis pozitív változás látszik. A hétvégén ő is volt kint az Uránia udvarban, megnézni, hogy milyen állapotok uralkodnak, és meg kell köszönni a Felügyeletnek a 15-i munkáját, azt gondolja, hogy az egy olyan beavatkozás volt a közterületi történésekbe, amit később a lakók is megköszöntek Irodavezető Úrnak. Ő is ebben kéri a rendőrség segítségét, hiszen gyakorlatilag ott egy Belvárosi Rendőrőrs, és azt gondolja, hogy a jó idő beköszöntével a közterületi probléma vélhetően fokozódni fog, de erre a közterületi rendőri jelenlét megoldás lehet mindenképpen, a péntek, szombat esti órákban egy fokozott szolgálat elrendelésével, akár visszatartó ereje lehet azoknak a fiataloknak a számára, aki gyakorlatilag fittyet hánynak a környéken lakókra.

**Dr. Horváth Attila alpolgármester:** Ő ebben nem nagyon hisz. Az, hogy a rendőrség a maga teljesen példaértékű hozzáállásával, de van egy kapacitásuk, nem lehet minden egyes társaság mellé rendőrt küldeni. Ki fognak menni háromszor, négyszer, hatszor, de utána, ha nem történik semmi más, akkor utána két hét múlva ugyanúgy folytatódik tovább, és a rendőrségtől nem elvárható az, hogy napi 24 órában ott legyen. Úgy gondolja, hogy ennek van egy sorrendje, ezt vagy végig viszi az önkormányzat vagy neki se álljon, de nekik is van egy kapacitásuk, aminek szintén vége van, de Jegyző Úr munkaköri leírásában biztos, hogy nincs bent az, hogy szombaton éjfélkor idős bácsik szobájában hallgassa a zenét. Ismertetni kell a lehetséges szankciók rendszerét, amit Jegyző Úr már fel is vázolt. Régebbi tapasztalat még, lehet, hogy megváltozott a jogszabályi környezet, de ez régen úgy nézett ki, hogy adott egység vonatkozásában beszűkítették a nyitvatartási időt, akkor másnap egy újonnan alapított Kft. volt már a bérlő, akire az nem vonatkozott, mert hogy állítólag üzemeltetőre és nem egységre tudnak korlátozni, de nem tudja, hogy ez így van-e még. De abban biztos, hogy vannak olyan eszközök, amik tudnak működni, de hogy a fokozott rendőri jelenlét ezt megoldja, ezt ő egyáltalán nem gondolja így. Azt se tudják megcsinálni, hogy adott területre mondják, hogy 22 órakor bezár, mert akkor viszont be kellene záratni mindent, amik és akik egyébként normálisan működnek. Amit Jegyző Úr mondott, azt végtelenül komolyan kellene venni, ami nyilván jegyzőkönyvbe is kerül. Ahogyan ő érzékeli, ez eljutott oda Jegyző Úrnál és még néhány hivatali dolgozó esetében, hogy ez már presztízs kérdés lesz, és hogy őszinte legyen, ő nem szívesen menne szembe az önkormányzattal presztízs kérdésekben, mert annak eddig még az önkormányzat nem volt a vesztese.

**Kelemen Krisztián képviselő, a Bizottság elnöke:** Köszöni Alpolgármester Úr hozzászólását. Azt gondolja, hogy ezt a problémát csak közösen, együtt összefogva lehet kezelni. Nyilván a Hivatal is meg fogja tenni a szükséges intézkedéseket, ha kell, akkor elmegy a falig, de szükség van a Közterület-felügyeletre, illetve a rendőrségre is ebben a kérdésben.

**Dr. Koncz Gabriella r. ezredes, a Bizottság tagja:** Igen, ebben egyetértenek, de arra kapta fel a fejét, hogy mindenféle beszólogatások vannak a hatóság képviselőivel szemben. Jegyző Úrnak azt javasolja, hogy a figyelmeztetések megtörténtek, most már a jogszabályban biztosított hatékonyabb fellépést illetve büntetés esetleges kilátásba helyezését foganatosítsa a hatóság.

**Kelemen Krisztián képviselő, a Bizottság elnöke:** Még annyi kiegészítés, hogy a megbeszélésen nyilván sejtették, hogy felvételre kerül a teljes megbeszélés, azért is kérte Jegyző Urat, kérdezte és válaszolt is, hogy az üzemeltető tudja, hogy milyen eszközöket kell foganatosítania ahhoz, hogy a probléma megoldódjon? Jegyző Úr pedig elmondta, hogy igen, tudja, ki lett küldve hivatalos levélben és fel is sorolta azokat.

**Dr. Koncz Gabriella r. ezredes, a Bizottság tagja:** Azt gondolja, hogy ha 3 hónap után veszi le a hangszórót az üzemeltető, akkor minden jóindulat megvolt az Önkormányzat részéről. De természetesen meg fogják beszélni a Közrendvédelmi Osztállyal, megnézik, hogy milyen lehetőségeik vannak, de azzal viszont egyetért Alpolgármester Úrral, hogy jó lenne minden pénteken és szombaton beállítani oda 4 embert, de nem biztos, hogy csak ez a megoldás. De valóban, ezt közösen valahogyan meg kell oldani.

**Egyed László tű. alezredes, a Bizottság tagja:** Hozzászól, mert csak a külső helyszínről esett szó. A nyomásgyakorlásnak van egy belső helyszíne is, ahol a különböző hatóságokat meg lehet oda hívni, és azt ő tényleg javasolná, közegészségügy, tűzvédelem, és van ami már nem a Katasztrófavédelemhez, hanem a Kormányhivatalhoz tartozik, így bele lehet őket is vonni, és még más hatóságokat is.

**Dr. Károlyi Ákos jegyző:** Hálás ezért a felvetésért. Ezt ő is elmondta az úriembernek.

**Kelemen Krisztián képviselő, a Bizottság elnöke:** Köszöni mindenkinek az együttműködést. Annyit még elmondana más témában, hogy mindenkit szeretettel várnak április 8-án, 16 órakor a Zanati Közösségi Házban egy kiberbiztonsági konferencián, ugyanis továbbra is a rendőrséggel együttműködve próbálnak meg fellépni a kiberbűnözök ellen lakossági tájékoztatással, a zanati lakók kérésére, mert többen is áldozatává váltak a kiberbűnözőknek. Köszöni a rendőrségnek, hogy minden ilyen megkeresésében is partnerek.

**Dr. Holler Péter, a Hatósági Osztály vezetője:** Más témában szól hozzá, bár az elmúlt hétvégéit ő is az Uránia udvarban töltötte hatósági ellenőrzéseken. Az áprilisi bizottsági üléssel kapcsolatosan szeretné jelezni, Jegyző Úrral és Elnök Úrral előzetesen egyeztette, mint ismert, április 1-jével költözik a Közterület-felügyelet új néven, Városrendészet néven a Kossuth u. 11. szám alá – Irodavezető Úr is éppen a költözés folyamatában vesz részt, azért nem tudott részt venni a mai bizottsági ülésen –, és akkor az áprilisi bizottsági ülés helyszínéül szeretné felajánlani a Városrendészet új székhelyét, a Kossuth u. 11-et.

**Kelemen Krisztián képviselő, a Bizottság elnöke:** Köszöni a meghívást. Felteszi, van-e esetleg kérdés? Nem volt, így köszöni a gyors és hatékony munkát. A nyilvános ülést 16 óra 04 perckor lezárja.

*Jegyzőkönyv lezárva, 16 óra 04 perckor.*

**k.m.f.**

 **(: Kelemen Krisztián:) (: Balogh Tibor :)**

 **a Bizottság elnöke a Bizottság tagja**